Усэхэр
Сигу укъокI
- Узмылъагъуу махуэр дэкIым,
Сигу укъокIыр, дахэкIей,
Укъэзмышэу бжьыхьэр блэкIым,
СыкIуэдынущ, си дуней.
- Мы дунейм уэ ущыкIуэдкIэ,
Бэлыхьышхуэ къэмыхъун.
Уэ мыхъумыщIэм сыбдэкIуэну
Си гум зэи къэмыкIын.
- Iау, дахащэ, щхьэ апхуэдэу
Си гур занщIэу къэбуIа.
Сэ си псалъэм етIуанэ
Къытезгъазэу семыса.
- Ухуейм зэи къытумыгъазэ,
Ухуейм тIощIрэ къебжэкIыж,
Сэ бжесIам зэ уэ щыгъуазэ
Ухъуам, кIуэ иджы, IукIыж.
- СыкIуэжынщ сэ, уэ зэгъащIэ -
Сэ си псалъэм семыпцIыж.
Си лэгъунэм ущIэсыным
Къэнэжари мыкуэдыж.
* * *
Зэщхьэгъусэхэу Тимуррэ
Ритэрэ яхузотх
Уи цIэ дыдэр схужымыIэу,
ПфIэсщащ Артур нэкъуэлэн.
ЦIэфIэщ джанэ хуэдэу усэ
Иджы сфIощI пхузэхэслъхьэн.
Уи щхьэгъусэ цIыхуфI Ритэ
Къысхуэзэшу махуэр ехь.
Лъагъуныгъэ дахэ фиIэм
Толъкъун фIыгъуэр къыфхурехь.
Гугъэр къыздэгуэш
ГъащIэшхуэ тхьэм къуит, си лъагъуныгъэ.
Сэ куэд щIауэ пщIыхьу услъэгъуат.
Сышынауэ нахуэ мыхъужынкIэ,
Ар си гущIэм куууэ щызгъэпщкIуат.
КIуэ пэтыхуи нэхъ гъунэгъу укъохъур,
Хъуну щытмэ, гугъэр къыздэгуэш.
СыноплъыхукIэ си нэм тхьэ ущохъур,
ИкIи гумрэ псэмрэ зэрогъэшх.
Зэрогъэшхыр - къыхэсхын сымыщIэу
Я кум сыдокIуадэ - сыкъегъэл.
Хэт уимыгъусами, укъысщыщIэу
КъасщIэм, сынэкIуэнущ - уигу игъэлъ.
Си дуней
Сэ сыхэт, уэ уэлъытауэ,
Си къэкIуэнум и дуней?
Вагъуэ лыдыр къепхьэхауэ
Си гу къабзэм щогъэжей.
Жэщи махуи сыбгъэгушхуэу
Уэ си пщIыхьым гъащIэр щохь.
Зыри зым щымыщ уэрыншэу,
Уэрыншамэ, сэ лей сохъу.
Дауэ сыхъужыну?
Лъагъуныгъэ гъатхэ,
Дэнэ уэ уи лъахэр?
Си гур уэ уогъатхэ
Жэщ мазэгъуэ дахэм.

Насып къызумыту,
Гъатхэ, уэ укIуасэм,
Дауэ сыхъужыну,
Бжьыхьэ щIыIэр къэсым?
Пхузотх усэ
«Пхузотх усэ, си дуней - си гъащIэ,
КхъыIэ, сызэхэх уэ - сынолъэIу», -
СепIэщIэкIыу къезгъэблагъэ гъатхэм
Хуэму и макъ дахэр къысхуегъэIу.
Схузэхэплъхьэу хъуари зэхызохыр -
Си гур уи псэлъэгъущи, бдоуэршэр.
Псышхуэм сыхишэну ар къызоджэ,
Лъагъуныгъэм и псыр сыту уэр.
«Сэ уэр щхьэкIэ сымыщIэн щымыIэ», -
Гъатхэм и усэным къыпещэж.
«Хьэуэ» зэрыжаIэри сымыщIэу,
СокIуэ, жиIэу хъуари сфIэщIу пэж.
Сыхуеймэ…
Къызэплъ, къызэпсалъэ,
Си зэшыр тегъэу,
Узотыр сэ пIалъэ -
Псыр уэру къигъэу.
Сыхуеймэ, вагъуэбэм
Си лъагъуэ пхыщIыкI,
Утесу уэ хуарэм
ЛъагъуэщIэм пхырыкI.
Сыхуеймэ, мо мазэр
Къысхуэхьи къэкIуэж,
Арыншэм, къэгъазэ
УимыIэу ежьэж.
КIуэдыжащ
КIуэдыжащ си лъагъуныгъэр,
Мылым хуэдэу, сфIэткIужащ.
И гъусащ абы, си гугъэр -
Ари пщIыхьым хыхьэжащ.
Дэнэ щыIэ уи сурэтыр?
Ар си гъащIэм щхьэ хэпха?
Ди зэхуэдэу гум щыдгъэпщкIур
Мыхъужыну щхьэ жыпIа?
Лъагъуныгъэу едгъэжьари,
Пщэдджыжь пшагъуэу, кIуэдыжащ,
Гъатхэ дахэу здетхьэкIари
Бжьыхьэ жэпти, текIыжащ.
Гъатхэмэ
Гъатхэмэ къысIурыуэм,
Аргуэру щIэ сегъэтх,
Сигъэтхыу си гум щыщIэм
ЩIэ гуэр хилъхьэну хэтщ.
Хрелъхьэ хуейми, содэ,
Сымыдэр сэ нэгъуэщIт:
НэгъуэщIым ейм кIэлъыжэ
Къысщыхъуу, си гур хэщIт.
Тау Нинэ
